ขายประกันอุบัติเหตุเบี้ย100บ.
16 ประกันขายกรมธรรม์อุบัติเหตุ เบี้ย 100 บาท ให้ซื้อ 30 วัน รับเดินทางปีใหม่
23 ธ.ค. 2558

16 ประกันขายกรมธรรม์อุบัติเหตุ เบี้ย 100 บาท ให้ซื้อ 30 วัน รับเดินทางปีใหม่
นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า คปภ.ได้ร่วมกับภาคธุรกิจประกันภัยออกกรมธรรม์ประกันภัยที่ให้ความคุ้มครองอุบัติเหตุช่วงเทศกาลปีใหม่นี้ เป็นแบบพิเศษ เรียกว่า “กรมธรรม์ประกันภัยอุบัติเหตุเทศกาลสุขใจ” (ไมโครอินชัวรันส์) ให้ความคุ้มครองผลประโยชน์การเสียชีวิต การสูญเสียอวัยวะ (มือ หรือเท้าหรือสายตา) หรือทุพพลภาพถาวรจากอุบัติเหตุ โดยให้ความคุ้มครอง 1 แสนบาท
สำหรับกรณีการถูกฆาตกรรมลอบทำร้ายร่างกาย และ/หรือขณะขับขี่หรือโดยสารรถจักรยานยนต์ ให้ความคุ้มครอง 5 หมื่นบาท และผลประโยชน์ค่าใช้จ่ายในการจัดงานศพกรณีเสียชีวิตจากการเจ็บป่วย 5,000 บาท (ยกเว้นกรณีเสียชีวิตจากการเจ็บป่วยภายใน 120 วันแรก นับจากวันเริ่มต้นระยะเวลาประกันภัย จะไม่ได้รับค่าใช้จ่ายในการจัดงานศพ บริษัทประกันภัยจะคืนเบี้ยประกันภัยให้แก่ผู้รับประโยชน์) 
ทั้งนี้ “กรมธรรม์ประกันภัยอุบัติเหตุเทศกาลสุขใจ” มีเบี้ยประกันภัยต่ำเพียง 100 บาท อายุคุ้มครอง 1 ปี นับตั้งแต่วันที่ซื้อกรมธรรม์ ซึ่งซื้อง่าย ใช้บัตรประชาชนเพียงใบเดียว โดยซื้อได้ไม่เกินคนละ 2 กรมธรรม์ เปิดจำหน่ายตั้งแต่วันที่ 15 ธ.ค. 2558-15 ม.ค. 2559 เพียง 30 วันเท่านั้น
ขณะนี้มีบริษัทประกันวินาศภัยเข้าร่วมโครงการ 16 บริษัท ได้แก่ บริษัท กรุงเทพประกันภัย บริษัท กรุงไทยพานิชประกันภัย บริษัท เจ้าพระยาประกันภัย บริษัท ทิพยประกันภัย บริษัท ไทยเศรษฐกิจประกันภัย บริษัท ธนชาตประกันภัย บริษัท แอลเอ็มจี ประกันภัย บริษัท ประกันภัยไทยวิวัฒน์ บริษัท โตเกียวมารีนประกันภัย (ประเทศไทย) บริษัท เมืองไทยประกันภัย บริษัท ไอโออิ กรุงเทพ ประกันภัย บริษัท วิริยะประกันภัย บริษัท สยามซิตี้ประกันภัย บริษัท สินมั่นคงประกันภัย บริษัท อาคเนย์ประกันภัย บริษัท ทูนประกันภัย
นอกจากนี้ บริษัทประกันชีวิตที่เข้าร่วม เช่น บริษัท ไทยประกันชีวิต บริษัท เมืองไทยประกันชีวิต บริษัท เอไอเอ บริษัท ไทยสมุทรประกันชีวิต และบริษัท สหประกันชีวิต
ทั้งนี้ สามารถหาซื้อได้ที่ตัวแทนประกันชีวิตและประกันวินาศภัย ตัวแทนประกันชีวิตและประกันวินาศภัยสำหรับการประกันภัยรายย่อย นายหน้าประกันภัย รวมทั้งการซื้อตามเคาน์เตอร์เซอร์วิสในร้านเซเว่นอีเลฟเวน เคาน์เตอร์เทสโก้ โลตัส โบรกเกอร์ประกันภัย ในห้างเทสโก้ โลตัส